b'\n_START_ARTICLE_\nHitra cesta H3\n_START_SECTION_\nZgodovina\n_START_PARAGRAPH_\nHitra cesta H3 je bila zgrajena v ve\xc4\x8d etapah. Kot del "zahodne ljubljanske obvoznice" je bila zgrajena od priklju\xc4\x8dka s Celov\xc5\xa1ko cesto do priklju\xc4\x8dka Poduti\xc5\xa1ka cesta v letu 1981. Naslednja etapa je bila tako imenovana \xc4\x8drnu\xc5\xa1ka vpadnica, to je danes del glavne ceste od kri\xc5\xbei\xc5\xa1\xc4\x8da z Zasavsko cesto v \xc4\x8crnu\xc4\x8dah do Toma\xc4\x8devega ter servisna cesta do Dunajske ceste. Konec leta 1983 je bil predan prometu odsek med Dunajsko in Celov\xc5\xa1ko cesto. \xc5\xa0ele oktobra 1996 je bil nato zgrajen odsek med \xc5\xa0martinsko in Dunajsko cesto s kro\xc5\xbei\xc5\xa1\xc4\x8dem Toma\xc4\x8devo. Kot zadnji je bil leta 1997 zgrajen odsek od razcepa Zadobrova do priklju\xc4\x8dka \xc5\xa0martinska cesta. Kro\xc5\xbei\xc5\xa1\xc4\x8de Toma\xc4\x8devo je bilo v letu 2010 rekonstruirano, raz\xc5\xa1irjeno in semaforizirano zaradi priklju\xc4\x8devanja novih krakov mestnih cest in \xc5\xa0portnega parka Sto\xc5\xbeice.\n_START_SECTION_\nZna\xc4\x8dilnosti\n_START_PARAGRAPH_\nHitra cesta H3 je ena najbolj prometnih cest v Sloveniji. Na odseku (Lj. Zadobrova - Leskov\xc5\xa1kova cesta) je bil leta 2010 povpre\xc4\x8dni letni dnevni promet (PLDP) 67.592 vozil, na odseku Dunajska\xe2\x80\x93 Celov\xc5\xa1ka 64.192 vozil, na odseku Celov\xc5\xa1ka cesta \xe2\x80\x93 Koseze pa 57.680 vozil._NEWLINE_Pre\xc4\x8dni profil zna\xc5\xa1a 26,4 metra, v tej \xc5\xa1irini so vklju\xc4\x8deni vozni, prehitevalni in odstavni pas - vsak \xc5\xa1irine po 3,5 metra na obeh smerih vozi\xc5\xa1\xc4\x8dih, robni in lo\xc4\x8dilni pas ter berme. V lo\xc4\x8dilnem pasu je betonska varnostna ograja ("New Jersey"). Hitra cesta poteka v obmo\xc4\x8dju drugega varstvenega pasu vodarne Hrastje (osrednje zajetje pitne vode za Ljubljano), zato je bil izveden vodotesen sistem odvodnjavanja zaradi prepre\xc4\x8ditve izlitja nevarnih snovi in s tem za\xc5\xa1\xc4\x8ditena podtalnica pred onesna\xc5\xbeenjem. Hitra cesta je tudi v celoti osvetljena z javno razsvetljavo ter opremljena s spremenljivo prometno signalizacijo ("pametna cesta") vodeno iz nadzornega centra za dr\xc5\xbeavne ceste v Dragomlju.'